Diari Oficial de la Generalitat Valenciana


Sumari del DOGV 3125, del 19-11-1997 (1997/11791)

Resolució de 23 d'octubre de 1997, de la Direcció General de Patrimoni Artístic de la Conselleria de Cultura, Educació y Ciència, per la qual s'acorda la procedència de la delimitació de l'entorn de protecció de la Casa Ajuntament d'Alacant.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3125

Data del DOGV
:   19-11-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/11680


Data del document
:   23-10-1997

Organisme emissor
:   Conselleria de Cultura, Educació i Ciència

Tipus de document
:   Resolució

Resolució de 23 d'octubre de 1997, de la Direcció General de Patrimoni Artístic de la Conselleria de Cultura, Educació y Ciència, per la qual s'acorda la procedència de la delimitació de l'entorn de protecció de la Casa Ajuntament d'Alacant. [97/C11264]
  
Atés que pot haver-hi interessats desconeguts en el procediment, d'acord amb l'article 59.4 de la Llei de Règim Jurídic de les Administracions Públiques y del Procediment Administratiu Comú, amb aquest anunci es fa pública la resolució següent:
  
"Resolució de 23 de octubre de 1997, de la Direcció General de Patrimoni Artístic de la Conselleria de Cultura, Educació i Ciència, per la qual s'acorda la procedència de la delimitació de l'entorn de protecció de la Casa Ajuntament d'Alacant.
  
Antecedents
  
Primer
  
Mitjançant el Decret 2.079/1961, de 13 d'octubre, es va declarar monument historicoartístic la Casa Ajuntament d'Alacant (BOE de 07.11.61).
  
Segon
  
Vist l'informe del Servei de Patrimoni Arquitectònic i Mediambiental, mitjançant Resolució de 18 de desembre de 1996, de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, es va acordar tenir per incoat l'expedient de delimitació de l'entorn de protecció de la Casa Ajuntament d'Alacant.
  
Tercer
  
De conformitat amb allò que s'ha preceptuat en l'article 12.2 del Reial Decret 111/1986, de 10 de gener, de desenvolupament parcial de la Llei 16/1985, de 25 de juny, del Patrimoni Històric Espanyol, modificat pel Reial Decret 64/1994, de 21 de gener, la Resolució de 18 de desembre de 1996, de la Direcció General de Patrimoni Artístic, va ser notificada als interessats, exposada al tauler d'anuncis de l'Ajuntament d'Alacant i publicada en el Diari Oficial de la Generalitat Valenciana el dia 4 de febrer de 1997 (DOGV núm. 2.922) i en el Boletín Oficial del Estado el dia 28 de gener de 1997 (BOE núm. 24).
  
Quart
  
La Direcció General de Patrimoni Artístic de la Conselleria de Cultura, Educació i Ciència, de conformitat amb allò que s'ha disposat en l'article 9.2. de la Llei 16/1985, de 25 de juny, del Patrimoni Històric Espanyol i en l'article 13.2. del Reial Decret 111/1986, de 10 de gener, de desenvolupament parcial de la llei 16/1985, modificat pel Reial Decret 64/1994, de 21 de gener, va acordar concedir als interessats en el procediment el tràmit d'audiència en l'expedient instruït per a la delimitació de l'entorn de protecció de la Casa Ajuntament d'Alacant, i obrir un període d'informació pública, que es publicà al tauler d'anuncis de l'Ajuntament d'Alacant i en el Diari Oficial de la Generalitat Valenciana el 20 de maig de 1997 (DOGV núm. 2.995). Transcorregut el termini previst no s'ha presentat cap al·legació.
  
Motivacions
  
Primera
  
Vistos els antecedents, aquesta Direcció General considera procedent la delimitació de l'entorn de protecció de la Casa Ajuntament d'Alacant, que figura en els annexos a aquesta resolució.
  
Segona
  
Aquesta Direcció General és competent per a la tramitació d'aquest expedient, de conformitat amb allò que s'ha disposat en la Llei 16/1985, de 25 de juny, del Patrimoni Històric Espanyol i les normes reglamentàries per a la seua aplicació; la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol; el Reial Decret 3.066/1983, de 13 d'octubre; el Decret de la Presidència de la Generalitat 4/1997, de 26 de febrer; la Llei del Govern Valencià 5/1983, de 30 de desembre; el Decret 181/1991, de 15 d'octubre, del Consell de la Generalitat Valenciana; el Reglament Orgànic i Funcional de la Conselleria de Cultura, Educació i Ciència aprovat pel Decret del Govern Valencià 32/1997, de 26 de febrer, i altres disposicions de general aplicació.
  
Part dispositiva
  
En virtut del que s'ha exposat, complits els tràmits preceptius en la instrucció de l'expedient de delimitació de l'entorn de protecció de la Casa Ajuntament d'Alacant, aquesta Direcció General, en allò que és matèria de la seua competència, resol el següent:
  
1. La procedència de la delimitació de l'entorn de protecció de la Casa Ajuntament d'Alacant.
  
2. L'àmbit de l'entorn de protecció d'aquest bé queda definit en els annexos adjunts, que formen part d'aquesta resolució.
  
3. Comunicar aquesta resolució a l'Ajuntament d'Alacant
  
4. Que aquesta resolució es publique en el Diari Oficial de la Generalitat Valenciana i al tauler d'anuncis de l'Ajuntament d'Alacant, a efectes de la seua notificació als interessats, de conformitat amb allò que s'ha disposat en l'article 59.4. de la Llei de Règim Jurídic de les Administracions Públiques i del Procediment Administratiu Comú.
  
Contra aquesta resolució, per ser un acte de tràmit, no s'hi pot interposar cap recurs.
  
València, 23 d'octubre de 1997.- La directora general de Patrimoni Artístic: Carmen Pérez García."
  
ANNEX I
  
Motivació de la delimitació proposada
  
El criteri general seguit per a la delimitació de l'entorn de protecció de la Casa Ajuntament d'Alacant consisteix a incloure dins de la seua àrea els elements urbans següents:
  
- Parcel·les que limiten directament amb la que ocupa el bé d'interés cultural, de manera que qualsevol intervenció que s'hi realitze pot afectar tant visualment com físicament.
  
- Parcel·les situades al mateix espai públic que el bé d'interés cultural i que constitueixen el seu entorn visual i ambiental immediat i en el qual qualsevol intervenció que es realitze pot suposar una alteració de les condicions de percepció d'aquest o del caràcter de l'espai urbà.
  
- Espais públics en contacte directe amb el bé d'interés cultural i les parcel·les enumerades anteriorment i que constitueixen part del seu ambient urbà immediat.
  
- Edificacions o qualsevol element del paisatge urbà que, encara que no tinga una situació d'immediatesa amb el bé d'interés cultural, afecten de forma fonamental la percepció d'aquest.
  
ANNEX II
  
Àrea de protecció
  
A) Descripció literal de la delimitació
  
- Origen: intersecció de l'eix del carrer de Sant Agustí amb la prolongació de la mitjana nord de la casa número 2 del mateix carrer, punt A.
  
- Sentit: horari
  
- Línia delimitadora: des de l'origen, el punt A discorre per la mitgera nord de la casa número 2 del carrer Sant Agustí, cap a llevant, per l'interior d'aquesta illa seguint les parts de darrere de les cases números 7 i 8 de la plaça de la Santíssima Faç i la mitgera nord de la casa número 5 del carrer de la Llotja de Cavallers fins a l'eix d'aquesta. Per l'eix del carrer de la Llotja de Cavallers fins a la trobada amb el carrer Major, girant fins a incorporar les façanes números 2, 4 i 6 del carrer de la Llotja de Cavallers fins a la façana número 4 del carrer de Jordi Juan; ací gira a ponent, fins a la plaça de l'Ajuntament, incloent-hi totes les façanes, les de la plaça i fins i tot la nord de la casa número 7 d'aquesta. Continua fins a l'eix del carrer del Capità Meca i per l'eix del pòrtic d'Ansald continua en l'eix del carrer de Sant Nicolau fins a la trobada amb la prolongació de la mitgera nord del número 2 del mateix carrer; ací gira per ell i per les parts de darrere de les cases números 1, 2 i 3 de la plaça de la Santíssima Faç i la mitgera nord de la casa número 1 del carrer de Sant Agustí, fins a l'eix d'aquest carrer, i després descendeix cap al sud per aquest mateix carrer fins al punt d'origen A.